Photo by Volodymyr Hryshchenko on Unsplash .td_uid_2_6065ad492ba69_rand.td-a-rec-img{text-align:left}.td_uid_2_6065ad492ba69_rand.td-a-rec-img img{margin:0 auto 0 0} Qed nagħmel pressjoni fuq il-Kummissjoni Ewropea biex tiżgura li l-Istati Membri ż-żgħar, bħal Malta, u ċ-ċittadini tagħhom, ikollhom aċċess għal prodotti farmaċewtiċi affordabbli, speċjalment matul il-pandemija tal-COVID. B'mistoqsija urġenti lill-Kummissjoni Ewropea u ittra mill-Parlament Ewropew, ħeġġiġt lill-Kummissjoni biex tiżgura li l-provvista ta' mediċina affordabbli madwar l-Unjoni Ewropea tkun ġenwinament ipprovduta lill-Istati Membri kollha u liċ-ċittadini tagħhom, inkluż Malta. Ir-regoli attwali tal-Unjoni Ewropea joħolqu diskriminazzjoni inġusta kontra l-Istati Membri b'sistemi tas-saħħa u swieq farmaċewtiċi iżgħar, bħal Malta. Fil-qagħda attwali, id-deċiżjoni li prodott jitqiegħed b'mod effettiv fis-swieq tal-Istati Membri hija bbażata biss fuq l-interessi kummerċjali u ekonomiċi tal-kumpaniji farmaċewtiċi. F'ħafna każijiet, dawn il-kumpaniji privati m'għandhom l-ebda interess jew inċentivi biex iqiegħdu prodott mediċinali fis-suq ta' Stati Membri żgħar, bħal Malta. Din is-sitwazzjoni toħloq aċċess diffiċli għall-mediċini bi prezzijiet raġonevoli għall-pazjenti Maltin, prezzijiet ogħla għall-prodotti farmaċewtiċi, u spiss anke l-irtirar ta' prodotti partikolari. Għal dawn ir-raġunijiet, Malta baqgħet dipendenti ħafna fuq il-provvista tal-mediċini li ġejja jew tgħaddi mill-Gran Brittanja. Sfortunatament, bil-ħruġ tar-Renju Unit mill-UE, Malta u l-Istati Membri f'sitwazzjoni simili se jiffaċċjaw problema immedjata ta' aċċess u nuqqas ta' prodotti farmaċewtiċi u mediċinali. Il-pazjenti Maltin m'għandhomx jiġu mċaħħda minn prodotti mediċinali speċjalment f'nofs kriżi tas-saħħa u tal-pandemija. Jekk prodott ikun awtorizzat fis-Suq Uniku, dan għandu jkun disponibbli fl-Istati Membri kollha u ċ-ċittadini Maltin ma għandhomx jiġu mċaħħda jew miċħuda l-aċċess għall-prodotti mediċinali. Huwa għalhekk li tlabt lill-Kummissjoni Ewropea biex tintervjeni u tiżgura li l-interessi pubbliċi jiġu mħarsa, u li l-aċċess għall-mediċini ma jkunx jiddependi purament mill-interessi ekonomiċi. Kulħadd għandu jkollu d-dritt għal aċċess f'waqtu għal kura tas-saħħa ta' kwalità tajba, bi prezz raġonevoli, preventiva, u kurattiva, però sforunatament dan mhux garantit illum fl-Unjoni Ewropea. .td_uid_3_6065ad492bc58_rand.td-a-rec-img{text-align:left}.td_uid_3_6065ad492bc58_rand.td-a-rec-img img{margin:0 auto 0 0}